CELEX: 32021D0001
Language: da
Date: 2020-12-17 00:00:00
Title: Rådets afgørelse (EU) 2021/1 af 17. december 2020 om den holdning, der skal indtages på den Europæiske Unions vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte

6.1.2021   
               
               
                  DA
               
               
                  Den Europæiske Unions Tidende
               
               
                  L 2/1
               
            
         RÅDETS AFGØRELSE (EU) 2021/1
         af 17. december 2020
         om den holdning, der skal indtages på den Europæiske Unions vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 50, stk. 2,
         under henvisning til traktaten om Den Europæiske Unions funktionsmåde, særlig artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«) blev den 30. januar 2020 indgået af Unionen ved Rådets afgørelse (EU) 2020/135 (1)og trådte i kraft den 1. februar 2020.
                  
               
                     (2)
                  
                  
                     Udtrædelsesaftalens artikel 166 giver Det Blandede Udvalg, der er nedsat ved udtrædelsesaftalens artikel 164, (»Det Blandede Udvalg«) beføjelse til at vedtage afgørelser om alle forhold, som udtrædelsesaftalen indeholder bestemmelser om. Protokollen om Irland/Nordirland (»protokollen«) udgør en integrerende del af udtrædelsesaftalen.
                  
               
                     (3)
                  
                  
                     I henhold til protokollens artikel 10, stk. 1, er foranstaltninger truffet af Det Forenede Kongerige til støtte for fremstilling og handel med landbrugsvarer, herunder støtte for fiskevarer og akvakulturprodukter, i Nordirland, underlagt Unionens statsstøtteregler, der er anført i bilag 5 til protokollen, hvis disse foranstaltninger påvirker denne handel mellem Nordirland og Unionen. Samtidig fastsætter protokollens artikel 10, stk. 2, en undtagelse fra EU-retten op til et fastsat maksimalt overordnet årligt støtteniveau, forudsat at en fastsat minimumsprocentdel af denne fritagne støtte er i overensstemmelse med bestemmelserne i bilag 2 til WTO-aftalen om landbrug.
                  
               
                     (4)
                  
                  
                     Det maksimale overordnede årlige støtteniveau og minimumsprocentdelen bør fastlægges under hensyntagen til de betragtninger, der er anført i bilag 6 til protokollen.
                  
               
                     (5)
                  
                  
                     Ved beregningen af det maksimale overordnede årlige støtteniveau for landbrugsprodukter bortset fra fiskevarer og akvakulturprodukter er der taget hensyn til de gennemsnitlige udgifter, der er afholdt og forudset i Nordirland inden for rammerne af den fælles landbrugspolitik som led i den nuværende flerårige finansielle ramme (»FFR for 2014-2020«).
                  
               
                     (6)
                  
                  
                     Ved fastsættelsen af minimumsprocentdelen er der taget hensyn til den gennemsnitlige EU-støttesats, som er i overensstemmelse med bestemmelserne i bilag 2 til WTO-aftalen om landbrug, i forhold til Unionens samlede støttemeddelelser til WTO i de seneste fem år, hvilket er den periode, hvori der er indgivet meddelelser til WTO inden for rammerne af FFR for 2014-2020.
                  
               
                     (7)
                  
                  
                     Det maksimale overordnede årlige støtteniveau bør derfor fastsættes til 429 mio. EUR for støtte til landbrugssektoren.
                  
               
                     (8)
                  
                  
                     For fiskevarer og akvakulturprodukter bør det maksimale støtteniveau, med udgangspunkt i de gennemsnitlige udgifter under FFR for 2014-2020, fastsættes til 19,5 mio. EUR i en femårsperiode, med et loft på 4,5 mio. EUR for et givet år.
                  
               
                     (9)
                  
                  
                     For at undgå tilfælde, hvor den fritagne støtte anvendes til at finansiere operationer, som ellers ikke er berettiget til støtte inden for fiskerisektoren, bør Det Blandede Udvalgs afgørelse afspejle, at visse operationer, som foreskrives i EU-retten, ikke er støtteberettigede.
                  
               
                     (10)
                  
                  
                     Det er hensigtsmæssigt at fastlægge den holdning, der skal indtages på Unionens vegne i Det Blandede Udvalg —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Det Blandede Udvalg, der er nedsat ved udtrædelsesaftalens artikel 164, for så vidt angår landbrugsstøtte, baseres på det udkast til Det Blandede Udvalgs afgørelse, der er knyttet til nærværende afgørelse.
         
         
            Artikel 2
            Det Blandede Udvalgs afgørelse offentliggøres i Den Europæiske Unions Tidende.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 17. december 2020.
            
               
                  På Rådets vegne
               
               S. SCHULZE
               
                  Formand
               
            
         
         
            (1)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
      
      
         
            UDKAST TIL
            AFGØRELSE nr. …/2020 TRUFFET AF DET BLANDEDE UDVALG, DER ER NEDSAT VED AFTALEN OM DET FORENEDE KONGERIGE STORBRITANNIEN OG NORDIRLANDS UDTRÆDEN AF DEN EUROPÆISKE UNION OG DET EUROPÆISKE ATOMENERGIFÆLLESSKAB
            den …
            om fastsættelse af det første maksimale fritagne overordnede årlige støtteniveau og den første minimumsprocentdel, der er omhandlet i artikel 10, stk. 2, i protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab
            DET BLANDEDE UDVALG HAR —
            under henvisning til protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, særlig artikel 10, stk. 2, og bilag 6 —
            BESTEMT FØLGENDE:
            
               Artikel 1
               Overordnet årligt støtteniveau for landbrugsprodukter bortset fra fiskevarer og akvakulturprodukter
               
                  1.   Det første maksimale fritagne overordnede årlige støtteniveau, der er omhandlet i artikel 10, stk. 2, i protokollen om Irland/Nordirland, for landbrugsprodukter bortset fra fiskevarer og akvakulturprodukter er på 382,2 mio. GBP (1).
               
               
                  2.   Det Forenede Kongerige kan i et givet år forhøje det maksimale fritagne overordnede årlige støtteniveau, der er omhandlet i stk. 1, med den del af det maksimale fritagne overordnede årlige støtteniveau, der ikke blev anvendt i det foregående kalenderår, op til et yderligere beløb på 25,03 mio. GBP.
               
               
                  3.   Det maksimale fritagne overordnede årlige støtteniveau, der er omhandlet i stk. 1, forhøjes med 6,8 mio. GBP for et givet år:
                  
                              a)
                           
                           
                              hvis Den Europæiske Union i løbet af det pågældende år har truffet foranstaltninger, der omfatter Republikken Irland, i henhold til del II, afsnit I, kapitel I, eller artikel 219, 220 eller 221 i forordning (EU) nr. 1308/2013 (2), eller
                           
                        
                              b)
                           
                           
                              på grund af:
                              
                                          i)
                                       
                                       
                                          en dyresygdom
                                       
                                    
                                          ii)
                                       
                                       
                                          en begivenhed eller omstændighed, der i betydelig grad forstyrrer eller truer med at forstyrre markedet, hvis situationen eller dens virkninger på markedet sandsynligvis fortsætter eller forværres
                                       
                                    
                                          iii)
                                       
                                       
                                          en situation med alvorlige markedsforstyrrelser, der direkte skyldes manglende forbrugertillid som følge af risici for folke-, dyre- eller plantesundheden og sygdom, eller
                                       
                                    
                                          iv)
                                       
                                       
                                          en naturkatastrofe, der berører Nordirlands område, men ikke i samme omfang berører hele øen Irland.
                                       
                                    Litra b) finder kun anvendelse, hvis Det Forenede Kongerige har underrettet Den Europæiske Union herom mindst 10 dage forud for anvendelsen af det forhøjede overordnede årlige støtteniveau.
                           
                        
            
            
               Artikel 2
               Overordnet årligt støtteniveau for fiskevarer og akvakulturprodukter
               
                  1.   Det først fastlagte maksimale fritagne overordnede støtteniveau, der er omhandlet i artikel 10, stk. 2, i protokollen om Irland/Nordirland, for fiskevarer og akvakulturprodukter er 16,93 mio. GBP i løbet af de første fem år efter denne afgørelses ikrafttræden samt i enhver efterfølgende periode på fem år. Det fritagne overordnede årlige støtteniveau for disse produkter må dog ikke overstige 4,01 mio. GBP i et givet år.
               
               
                  2.   Følgende operationer er ikke støtteberettigede til finansiering fra de beløb, der er omhandlet i stk. 1:
                  
                              a)
                           
                           
                              operationer, der forøger fartøjets fiskerikapacitet, eller udstyr, der forøger fartøjets evne til at spore fisk
                           
                        
                              b)
                           
                           
                              bygning af nye fiskerfartøjer eller indførsel af fiskerfartøjer
                           
                        
                              c)
                           
                           
                              endeligt ophør med fiskeriaktiviteter
                           
                        
                              d)
                           
                           
                              midlertidigt ophør med fiskeriaktiviteter, medmindre det følger af en eller flere af følgende:
                              
                                          i)
                                       
                                       
                                          hasteforanstaltninger med en varighed på højst seks måneder, som myndighederne i Det Forenede Kongerige, eller Det Forenede Kongerige med henblik på Nordirland, træffer for at mindske en alvorlig trussel mod havets biologiske ressourcer eller det marine økosystem
                                       
                                    
                                          ii)
                                       
                                       
                                          det forhold, at en international fiskeriaftale eller de tilhørende protokoller ikke er blevet forlænget
                                       
                                    
                                          iii)
                                       
                                       
                                          en fiskeriforvaltningsplan, der er offentliggjort i henhold til lovgivningen i Det Forenede Kongerige, eller i Det Forenede Kongerige med henblik på Nordirland, og som indeholder politikker, der har til formål at genoprette en eller flere fiskebestande til bæredygtige niveauer, eller opretholde sådanne bestande på bæredygtige niveauer
                                       
                                    
                                          iv)
                                       
                                       
                                          hasteforanstaltninger, som myndighederne i Det Forenede Kongerige, eller Det Forenede Kongerige med henblik på Nordirland, træffer for at reagere på en folkesundhedsmæssig eller anden nødsituation, der har alvorlige konsekvenser for fiskeri- eller akvakultursektoren
                                       
                                    
                        
                              e)
                           
                           
                              undersøgende fiskeri
                           
                        
                              f)
                           
                           
                              overførsel af en virksomheds ejerskab, og
                           
                        
                              g)
                           
                           
                              direkte udsætning, medmindre det indgår i foranstaltninger, som myndighederne i Det Forenede Kongerige, eller Det Forenede Kongerige med henblik på Nordirland, træffer med henblik på bevarelse af fiskebestande eller det marine økosystem, eller når der er tale om forsøgsudsætning.
                              Undtagelserne i litra d) er betinget af, at det pågældende fiskerfartøjs eller den pågældende fiskers fiskeriaktiviteter reelt standses, og at finansieringen ydes for en periode på højst seks måneder pr. fartøj.
                           
                        
            
            
               Artikel 3
               Minimumsprocentdel
               Den første fastlagte minimumsprocentdel, der er omhandlet i protokollens artikel 10, stk. 2, er 83 %, og den finder anvendelse på beløbene for det fritagne overordnede årlige støtteniveau, der er omhandlet i artikel 1.
            
            
               Artikel 4
               Revision
               Det Blandede Udvalg tager regelmæssigt denne afgørelse og dens gennemførelse op til revision.
            
            
               Artikel 5
               Ikrafttræden
               Denne afgørelse træder i kraft den 1. januar 2021.
            
            
               Udfærdiget i …, den …
               
                  
                     På Det Blandede Udvalgs vegne
                  
                  
                     Formænd
                  
               
            
            
               (1)  Med henblik omregningen af alle de beløb, der er angivet i GBP i denne afgørelse, i EUR anvendes vekselkursen for direkte betalinger i 2019 (1 EUR = 0,89092 GBP).
            
               (2)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).